Rytminen voimistelu

Rytminen voimistelu on naisvoimistelusta kehittynyt olympialaji. Rytmisessä voimistelussa tehdään musiikin tahdissa ohjelma, jossa käytetään narua, palloa, vannetta, keiloja tai nauhaa. Lisäksi voidaan esittää vapaaohjelma, jossa voimistelijalla ei ole välinettä. Kilpailuissa esitetään kilpailusta riippuen 1–4 ohjelmaa. 
Lajia harrastetaan maailmanlaajuisesti. Suomeen rytminen voimistelu tuli 1970-luvun alussa Neuvostoliitosta. Lajin huiput tulevat Venäjältä, Ukrainasta, Bulgariasta, Israelista, Azerbaidžanista ja Valko-Venäjältä. Ne kaikki ovat Israelia ja Bulgariaa lukuun ottamatta entisen Neuvostoliiton seuraajavaltioita.
Rytmistä voimistelua kutsutaan lajin kotimaassa Venäjällä taidevoimisteluksi (художественная гимнастика).

Harjoittelu

Voimistelu aloitetaan nuorena, mieluiten 4–7-vuotiaana. Yleensä se lopetetaan viimeistään 25-vuotiaana. Sitä voi harrastaa yksilönä tai joukkueessa, jossa kilpailee viisi voimistelijaa, mutta useimmissa joukkueissa harjoittelee kuitenkin vähintään kuusi voimistelijaa. Huiput harjoittelevat Suomessa noin kymmenen kertaa viikossa. Harjoittelu on monipuolista ja siihen sisältyy muun muassa liikkuvuus- ja voimaharjoittelua ja välinetekniikkaa sekä balettia. Peruskouluikäisillä harjoitukset ovat usein 2–4 tuntia päivässä riippuen taitotasosta. Venäjän huiput asuvat Novogorskissa, Moskovan treenikeskuksessa ja harjoittelevat noin 8 tuntia päivässä 6 päivää viikossa.

Kilpailut

Rytmisessä voimistelussa käydään kansallisia ja kansainvälisiä kilpailuja. Tärkeimmät kilpailut ovat Euroopan- ja maailmanmestaruuskilpailut, maailmancup ja GP-kisat sekä olympialaiset.
Suomessa kilpaillaan ikäsarjoittain ja luokkajärjestelmässä, johon kuuluu kahdeksan luokkaa mukaan luettuina nuorten ja naisten mestariluokat.
Rytminen voimistelu on arvostelulaji. Tuomaristo arvioi ohjelmaa kolmella osa-alueella: suorituspuhtaus (E), taiteellisuus (A) sekä vartalo- ja välinetekniikkaa (D1+D2=D). Jokaiselta osa-alueelta on mahdollista saada 10.00 pistettä, joten enimmäispisteet voivat olla yhteensä 20.00.

Suomalaisia voimistelijoita

Jouki Tikkanen on vantaalainen voimistelija. Hän on ollut vuodesta 2011 Suomen ykkösvoimistelija. Hän on voittanut urallaan yli kymmenen SM-kultaa nuorten- ja naisten sarjoissa (finaalit mukaanluettuina). Hän on edustanut Suomea mm. EM- ja MM-kilpailuissa sekä maailmancupissa. Syksyllä 2014 hän sijoittui MM-kilpailuissa neliottelun finaaliin (24 voimistelijaa karsinnan perusteella) ja finaalissa sijalle 17, mikä on suomalaisvoimistelijalta historiallisen korkea saavutus. 2015 Jouki Tikkanen oli SM-kilpailuissa hopealla. Tikkanen edustaa Rekolan Raikasta ja hänen vastuuvalmentajaan on 2014 kesästä lähtien toiminut Titta Heikkilä Tampereen Voimistelijoista. Aikaisemmin häntä valmensi ukrainalaistaustainen valmentaja Larisa Gryadunova, ja Tikkanen edusti Voimistelu- ja urheiluseura Eliseä.
Maria Ringinen on Suomen menestyneimpiä rytmisiä voimistelijoita. Hän oli Suomen mestari kuudesti peräkkäin (vuosina 2003–2008). Olympiapaikka jäi kuitenkin kahdesti niukasti saavuttamatta. MM-kilpailuissa hän kuitenkin ylsi neliottelun finaaliin vuonna 2006 ja sijoittui 20. Hän edusti Elannon Iskua ja hänen valmentajanaan toimi Terhi Toivanen.